**Predstava “Raspucavanje” u našoj školi**

  Dječju predstavu Raspucavanje režirao je Vid Balog. Glavni glumci su Jakov Jozić kao Borna, Jan Novosel kao Aleš i Roko Raguž kao Kemal. Predstava se prikazuje od 2024. godine, a u Osnovnoj školi braće Radića Pakrac odigrana je 7. siječnja 2025. godine.

    Radnja predstave odvija se 2022. za vrijeme utakmice Hrvatska-Brazil u školi. Glavnu ulogu u predstavi imaju tri prijatelja: Borna, Aleš i Kemal. Kemal, zvan Kemica od svojih prijatelja slučajno je ubacio bombon u Borninu bocu Coca-cole nakon što ga je htio s njom zaliti. Aleš je u igri nesreće ispao kriv i sva su trojica završili u kazni. Za vrijeme kazne su se svađali, prepirali, pomirili i pobjegli iz kaznenog prostora. Na kraju su zajedno pogledali završetak utakmice i razumjeli da nasilje nikad nije rješenje.

Borna je Hrvat, nasilan zbog njegove teške obiteljske situacije i pokušava ne pokazivati slabost i nije baš tolerantan. Aleš je Slovenac, ne upada u društvo, ne govori hrvatski dobro, meta je mnogih zafrkancija i ismijavanja, nije siguran u sebe, osjetljiv je i lako se uplaši i povuče. Kemal je Rom, meta je rasizma, dobro pjeva, zahvalan je, pozitivan i optimističan.

Glazba u predstavi pojačava određenu atmosferu i napetost. Scenografija je jednostavna jer je putujuće kazalište pa je scena oskudna kako bi se brzo postavila i maknula. Kostimografija je jednostavna, ali odlično prikazuje i opisuje određenog lika. U predstavi ima monologa, ali je većinom prisutan dijalog. Aktualnost predstave očituje se u temi – nogomet te manjak posvećivanja i smanjivanja vršnjačkog nasilja te prisutnost rasizma u svakodnevnom životu. Poruka predstave vrlo je jasna – nasilje nikad nije rješenje.

    Ova je predstava izvrsno izvedena. Likovi su odlično obrađeni i puni su osobina i osjećaja koje učenici lako prepoznaju i mogu se poistovjetiti s likovima. Predstava utječe pozitivno na gledatelje – potiče ih da se bolje ponašaju prema vršnjacima i više im pomažu. Oni neprihvaćeni u društvu bit će prihvaćeni.

Ivano Mašić, 8.b

**„Raspucavanje“ u školskoj dvorani**

“Raspucavanje” je naziv predstave za djecu i mlade koji je osmislio Vid Balog. U predstavi glume Jakov Jozić, Jan Novosel, Roko Raguž. Premijera predstave održana je 9. prosinca 2023. godine u Centru za kulturu Trešnjevka u Zagrebu, a dana 7.1. 2025. odigrana je pred učenicima OŠ braće Radića Pakrac i trajala je jedan školski sat.

Radnja se odvija u školi u kojoj će se gledati važna utakmica između Hrvatske i Brazila, na dan Svjetskog nogometnog prvenstva 9. prosinca 2022. godine. Taj susret bio je četvrtfinale Hrvatske i Brazila u kojemu je Hrvatska pobijedila penalima rezultatom 4:2. Svi će učenici gledati utakmicu, a samo tri dječaka ne smiju zbog jedne boce Coca-Cole i jednog bombona mentosa.  Roko Raguž, Kemal, zamoli Jakova Jozića, Bornu za gutljaj Cole, no Borna primi bocu samo iz želje da polije Kemala, dok Kemal ispali mentos iz usta iz samoobrane. Spletom okolnosti mentos se odbije od Bornina nosa i upadne kroz grlo boce u kolu i načine vulkan, pravu erupciju. Borna, znajući da je kriv, bocu Cole daje Janu Novoselu, Alešu kako bi krivnju prebacio na njega. U tom trenutku u učionicu ulazi nastavnica Hrvatskog jezika i, vidjevši da je učionica demolirana, stavi Bornu, Kemala i Aleša u kaznu i ne smiju ići gledati utakmicu. Dječaci bivaju u kazni na presudan dan za hrvatsku nogometnu reprezentaciju.

Borna je školski nasilnik koji se ponaša šefovski jer ga je otac tako naučio. Aleš je prikazan kao neuklopljeni Slovenac, na kojemu se vrši nasilje i diskriminacija jer je slovenskoga podrijetla. Kemal, od milja Kemi, prikazan je  kao romsko dijete. Osjetljiv, miran i povučen, ima u sebi empatiju, razumijevanje prema svima. Na njemu se također vrši nasilje jer je Rom, a njegov lik ima glavnu poruku predstave što su promicanje tolerancije, prihvaćanje različitosti i suzbijanja diskriminacije.

Gluma je bila izvrsna, odlično su utjelovljeni likovi. Kostimografija i scenografija su jednostavne. Ostavlja dojam da se scenografija postavi u nekoliko minuta.

Predstava progovara o aktualnom problemu  vršnjačkog nasilja koje je veliki problem u današnjem školstvu i općenito društvu, a moguće rješenje je da bi svakoga trebalo osvijestiti da različitost nije razlog nasilju i da se iskrenim razgovorom sve se može riješiti.

Mateo Levačić, 8.b